Claudiu Târziu respinge acuzațiile serviciilor secrete de la Kiev față de AUR: Au ca scop intimidarea minorității române
Președintele Consiliului Național de Conducere al Alianței pentru Unirea Românilor, Claudiu Târziu, răspunde acuzațiilor din presa ucraineană, care citează surse din Direcția Principală de Informații (HUR), potrivit cărora AUR ar putea lansa „provocări informaționale anti-ucrainene”, el afirmând că „regimul de la Kiev, prin intermediul serviciului său de spionaj militar HUR, se amestecă grosolan în treburile interne ale României, în campania electorală în curs și urmărește și intimidarea românilor din Ucraina și a Patriarhiei Române. „Dezmințim aberațiile securiștilor ucraineni și ale presei aservite lor de la Kiev. AUR nu întreprinde nicio acțiune pe teritoriul Ucrainei și nici nu are oameni acolo”, subliniază liderul AUR, adăugând că „dezinformarea HUR privind închipuitele activități ale AUR din Ucraina are ca scop intimidarea minorității române, pentru a discredita orice revendicare privind respectarea drepturilor sale ca fiind «extremistă» și «pro-rusă»”.